Title: Talotekniikanalalla sekä kone- ja tuotantotekniikanalalla
Course: YTO-kurssipankki: taide ja luova ilmaisu > Section: Lähdemateriaaleja

Talotekniikan ala, putkiasentajan työ, on osa rakennustuotannon kokonaisuutta, jonka arvolähtökohtana on ihmisen tarve suojautua luonnon ulkoisilta oloilta ja parantaa rakennusten toimivuutta ja integroitumista ympäristöön. Alan yhteiskunnallisena päämääränä on turvata elämän laatu, yhteiskunnan toimivuus sekä rakennetun ja luonnonympäristön terveellisyys, turvallisuus ja viihtyisyys. Työprosessin lopputuloksen on oltava laadukas, taloudellinen ja toimiva. Työntekijän on pystyttävä toimimaan työlle asetettujen laatutavoitteiden mukaisesti ja kehittää toimintaansa laatutavoitteiden aikaansaamiseksi. Omaa työtään tulee myös arvioida laatuvaatimusten mukaisesti. Laatusilmä kehittyy luovan ajattelun harjoittamisessa. Lisäksi alalla työskentelevältä edellytetään hyviä yhteistyötaitoja. Erilaisten sidosryhmien tarpeiden ymmärtäminen sekä rakentavassa yhteistyössä toimiminen vaativat laaja-alaista osaamista ja ymmärrystä, mukaan lukien taiteen ja luovan ilmaisun tavoitteet.

Kone- ja tuotantotekniikan aloilla keskeinen arvo ja lähtökohta on tuotteiden laadukkuus: kestävyys ja toimintavarmuus, turvallisuus, tarkoituksenmukaisuus, helppokäyttöisyys, pieni energian kulutus ja esteettisyys. Käden taidot ja tarkkuus työskenneltäessä ovat keskeisiä oletuksia alalla työskentelevältä. Alalla valmistettavien tuotteiden on oltava mittatarkkoja. Erikoistuneessa osaamisessa voidaan suuntautua myös suunnittelu- ja tuotekehitystyöhön. Työtä tekevän on kyettävä ratkaisemaan työssään ilmeneviä ongelmia ja pystyttävä kehittämään toimintatapoja ratkaisujen ja saamansa palautteen perusteella. Taiteen ja kulttuurien tuntemuksen avulla voidaan edistää kykyä suunnitella erilaisia ratkaisumalleja suunnittelutaitoa ja ongelmanratkaisukykyä vaativissa tehtävissä. Alan vaatimuksiin kuuluu myös osaamisen ja työkyvyn todenmukainen ja suunnitelmallinen kehittäminen, sekä mahdollisten kehittämiskohteiden löytäminen. Taiteella ja luovalla ilmaisulla on olennainen vaikutus työkyvyn ja hyvinvoinnin itsenäiseen ylläpitämiseen ja kehittämiseen.