Title: Kuva, kuvataide ja kuva-analyysi
Course: YTO-kurssipankki: taide ja luova ilmaisu > Section: Teoreettisen asiasisällön hallinta

Kuva perustuu sommitteluun eli muotojen ja värien asetteluun. Peruselementtejä ovat piste, viiva, pinta, perspektiivi, valoisuus ja väri. Yleisimmät kuvataiteen lajit ovat piirustustaide, maalaustaide (esim. pastelli-, öljy-, vesiväri-, freskot, tempera jne.), taidegrafiikka (sarjallinen; tekniikoina erilaiset syvä, koho- ja laakapainomenetelmät), kuvanveisto (vapaasti ilmatilassa tai jalustalla seisovat, reliefit) ja sen eri materiaalit (esim. kivi, puu, metalli, kipsi, luu jne.) ja menetelmät (pakotus, hakkaaminen, muovaus, hitsaus jne.), videotaide, tilataide, performanssi (eri taiteen lajeja tapahtumien sarjassa yhdistelevä menetelmä) sekä tekstiilitaide.

Kuvataide on visuaalista itseilmaisua, jossa ihminen tekee ajatuksensa näkyväksi kuvien avulla. Kuvan tekijä tekee valintoja, valitsee ilmaisulleen sisällön, muodon ja materiaalin. Kuvataiteessa pyritään ilmentämään asioiden sisällöllisiä ominaisuuksia niiden ulkoisen olemuksen avulla.

Viestinnässä kuvalla on keskeinen tehtävä. Se voi pelkistää tai rikastaa välitettävää tieota ja havainnollistaa asioita joita ei voi sanoin kuvata. Se voi olla myös itsenäinen viesti, taideteos. Kuvataide on myös viestintää. Jokainen teos syntyy uudelleen ja saa uuden merkityksen jokaisessa havainnossa.

Kuvan lukeminen – yksinkertainen lähtökohta kuva-analyysiin

1. Aloita kuvan lukeminen suurista linjoista, ääriviivoista, ja etene lopuksi vaiheittain pienempiin yksityiskohtiin.
2. Helpottaaksesi kuvan hahmotusta, voit halutessasi jakaa kuvan eri kenttiin, esim. neljään yhtä suureen osaan (puoliksi sekä horisontaalisesti, että vertikaalisesti).
3. Kirjoita lause lauseelta, selkeästi mutta rikasta kuvailevaa kieltä käyttäen, mitä kuvassa on.
4. Käytä mielikuvaharjoittelua. Mieti miten kuvaisit sanallisesti näkemääsi ihmiselle, joka ei näe kuvaa jonka näet. Muista kuvaileva kieli! Kerro myös muodot, sommittelu, värit, varjot jne.
5. Tarkista vielä lopuksi, että olet kirjoittanut analyysiisi kaiken mitä kuvassa on.