Title: Taiteen lajit
Course: YTO-kurssipankki: taide ja luova ilmaisu > Section: Teoreettisen asiasisällön hallinta

Taiteen eri lajeiksi voimme lukea lähes kaikki ne muodot, joita ihminen pystyy omaa itseään ja omaa luovuuttaan käyttäen toteuttamaan. Näitä ovat mm. musiikki, kirjallisuus, kuvataide, elokuvataide, rakennustaide, näyttämötaide, uutta tekniikka hyväksi käyttävä taide jne. Useilla näistä taiteen lajeista voi olla monta sisäistä ja jopa limittäistä osa aluetta esim. näyttämötaide voi olla yhtäaikaa tanssitaidetta, sanataidetta ja kuvataidetta. Myöskin jokainen näistä taiteen lajeista voidaan jakaa lukuisiin eri alalajeihin.

Suomessa on lailla määrätty, että valtion tulee edistää taiteen monipuolista kehittämistä ja pyrkiä alueelliseen tasapuolisuuteen sekä taiteen tekijöiden että harrastajien tukemisessa. Tämän vuoksi onkin maahamme perustettu opetusministeriön taideosaston alaisiksi asiantuntijaelimiksi valtion taidetoimikunnat. Niiden määrät vaihtelevat eri vuosilla.

Valtion taidetoimikunnat 2019–20

Kaudella 2019–20 valtion taidetoimikuntia on seitsemän.

- Arkkitehtuuri- ja muotoilutoimikunta, jonka toimialana on arkkitehtuuri ja muotoilu. Toimikunnassa on puheenjohtaja ja yhdeksän muuta jäsentä.
- Audiovisuaalisten taiteiden toimikunta, jonka toimialana on elokuvataide ja mediataide. Toimikunnassa on puheenjohtaja ja kymmenen muuta jäsentä.
- Esittävien taiteiden toimikunta, jonka toimialana on näyttämötaide, tanssitaide ja sirkustaide. Toimikunnassa on puheenjohtaja ja 11 muuta jäsentä.
- Kirjallisuustoimikunta, jonka toimialana on kirjallisuus ja taidejournalismi. Toimikunnassa on puheenjohtaja ja yhdeksän muuta jäsentä.
- Musiikkitoimikunta, jonka toimialana on musiikki. Toimikunnassa on puheenjohtaja ja kahdeksan muuta jäsentä.
- Visuaalisten taiteiden toimikunta, jonka toimialana on kuvataide, valokuvataide sekä sarjakuva- ja kuvitustaide. Toimikunnassa on puheenjohtaja ja 11 muuta jäsentä.
- Taiteen moninaisuuden toimikunta, jonka toimialana on monitaide ja kulttuurinen moninaisuus. Toimikunnassa on puheenjohtaja ja yhdeksän muuta jäsentä.