Title: Sosiaali- ja terveysalalla sekä liiketoiminnan alalla
Course: YTO-kurssipankki: taide ja luova ilmaisu > Section: Lähdemateriaaleja

Sosiaali- ja terveysalalla arvopäämääränä on mm. edistää sekä omaa, että asiakkaan hyvinvointia ja hyvää elämää. Taide näkyy esteettisyytenä toimintaympäristössä: sen on oltava viihtyisä, virkistävä ja mielihyvää tuottava. Tilan tarkoituksenmukaisuuteen vaikuttavat myös mm. värien ja tilassa käytetyn muotokielen fyysiset ja psyykkiset vaikutukset, valon ja luontoelementtien käyttö, voimaannuttavan taiteen käyttö, elämysten tuottaminen. Sosiaali- ja terveysalalla työskentelevän tulee ymmärtää taiteen ja luovan ilmaisun merkitys oman sekä asiakkaan terveyden ja toimintakyvyn ylläpitämiseen ja edistämiseen. Hyvinvointia voidaan saavuttaa esim. tuottamalla esteettisiä elämyksiä, aktiivisuutta, iloa ja elämänhallintaa taiteen ja kulttuurin eri keinoja käyttäen.

Liiketoiminnan alalla, esimerkiksi myynnin tai taloushallinnon työtehtävissä, olennaista on kyky ja halu toimia erilaisten ihmisten kanssa sekä kyky työskennellä yksin ja ryhmässä. Alan työntekijöiltä vaadittavia ominaisuuksia ovat luovuus ja uteliaisuus sekä kyky työskennellä huolellisesti ja tähdätä hyviin tuloksiin. Kaikkia näitä ominaisuuksia voidaan vahvistaa taiten ja luovan ilmaisun keinoin. Liiketalouden alla työntekijän on tärkeää myös edistää omalla työllään asiakastyytyväisyyttä ja myönteisiä asiakaskokemuksia sekä valmistautua palvelutilanteisiin itsenäisesti ja löytää kehittämiskohteita asiakaslähtöisessä toiminnassa. Visuaalisilla kyvyillä voidaan saavuttaa lisäarvoa asiakaspalvelussa, aivan erityisesti myyntityössä. Työntekijän on ymmärrettävä myös oma roolinsa, työnsä merkitys ja organisaation toimintaperiaatteet osana työyhteisön tuloksellista toimintaa ja työhyvinvointia. Kaikkeen edellä mainittuun voidaan löytää yhtymäkohtia taiteesta ja kulttuurista. Työntekijän on myös ylläpidettävä ammatillista profiiliaan ja hyödynnettävä erityisesti asiakasviestinnässä luovasti erilaisia digitaalisia kanavia. Taide ja luovuus edesauttavat vaatimusten saavuttamisessa.